I det nye år får den maritime klynge på Frederikshavn Havn et nyt medlem. Der kommer nemlig en ny virksomhed - Maritime Ship Supply ApS. Maritime Ship Supply ApS etablerer sig i Frederikshavn som leverandør af forsyninger til den verdensomfattende skibsfart og andre brancher. Det er den nordjyske Poul-Ole Jensen, der har en mangeårig baggrund indenfor den industrielle og maritime branche, der er manden bag den helt ny etablering. - Vi vil bidrage med et stærkt samarbejde med de øvrige lokale leverandører til den maritime branche, siger Poul-Ole Jensen. Herudover forventer det nystartede firma, at der med fremtidens udvidelser på havnen, nok skal blive rigeligt at lave. - Havneudvidelsen, der er i fuld gang i Frederikshavn, vil betyde, at langt flere skibe i den nærmeste fremtid vil anløbe havnen. Vi vil kunne servicere såvel store som små fartøjer og tilbyde en totalløsning - uanset besætningens størrelse, siger Poul-Ole Jensen.
Ny nordjysk virksomhed etablerer sig i Frederikshavn som totalleverandør af forsyninger til den globale skibsfart .